|  |  |  |  |
| --- | --- | --- | --- |
| Hajdúszoboszlói Polgármesteri HivatalPolgármesteri Kabinetiroda4200 Hajdúszoboszló, Hősök tere l. www.hajduszoboszlo.eu | | | …………………………  sorszám |
| Ügyiratszám: HSZ/\_/2023  A 2023. június hó 29-i  képviselő-testületi ülés  jegyzőkönyvének melléklete | Ügyintéző: | Kovács Zoltán | |
| Törvényességi ellenőrzést végezte (jegyző/aljegyző kézjegye): |  | |
| Megtárgyalja (bizottságok megnevezése): |  | |
| Döntés jellege: | egyszerű/minősített többség | |

**E L Ő T E R J E S Z T É S**

**Tájékoztató testületi ülések közötti fontosabb eseményekről**

**Tisztelt Képviselő-testület!**

1. 45 éve, hogy városunk szülötte, Hüse Károly őrnagy a 6262. ejtőernyős ugrásának végrehajtása közben életét vesztette. Május 26-án emlékeztünk meg róla a Hajdúszoboszlói Köztemetőben az Ejtőernyősök Szolnoki Szervezete által szervezett koszorúzáson. Hüse Károly, a Magyar Néphadsereg hősi halottja sírjánál vitéz Molnár János nyugállományú őrnagy mondott beszédet. Hüse Károly emlékét mind Szolnokon, mind Hajdúszoboszlón nagy tisztelettel őrizzük.
2. 2023. május 31-én Budapesten az OTP Bank központi székházában ünnepélyes keretek között adták át a Helyi Gazdaságfejlesztési Pályázat keretében elnyert díjakat. Hajdúszoboszló város a Polgármesteri Kabinet által összeállított pályázattal országos 4. helyezést ért el és 3 millió forint díjazásban részesültünk. Az eseményen részt vett Wolf László, az OTP Bank vezérigazgató helyettese, Schmidt Jenő TÖOSZ elnöke, Oláh Gábor a Miniszterelnökség területfejlesztési programok végrehajtásáért felelős helyettes államtitkára, Dr. Dukai Miklós önkormányzati államtitkár.
3. Június 2-án, pénteken délelőtt kezdődött a Hotel Aqua-Sol különtermében egy rangos, tudományos konferencia, a Magyar Nőorvos Társaság Cervixpathológiai szekciójának ülése. A társaság 24. szekció ülését 4 év kihagyást követően tartották Hajdúszoboszlón. Az immár 12. alkalommal városunkban megrendezett tudományos konferencia is jelzi Hajdúszoboszló konferencia-turisztikai kínálatának erősségét.
4. 2023. június 8-án a Bocskai István Szakképző Iskolában megrendezésre került a „A BSZC Csillagai” ünnepi rendezvénye, amelyen köszöntötték a szakmák legjobbjait, a kitűnő tanulókat és a kiváló sportolókat. A Hungarospa "Kiváló Duális Partner" elismerést kapott. A centrum vezetői tájékoztatást adtak, hogy a Bocskai Iskolában a nyári szünetben nyolc tanterem felújítására kerül sor és tervezik, hogy a jövő évben elkezdődik a Közgazdasági Szakközépiskola átfogó felújítása is.
5. Június 10-én a Hajdú-Bihar Vármegyei Önkormányzat szervezésében megrendezésre került a Fények Éjszakája a városháza előtti téren. A megjelenteket köszöntötte dr. Oláh Gábor, a Miniszterelenökség területfejlesztési programok végrehajtásáért felelős helyettes államtitkára, valamint Pajna Zoltán Hajdú-Bihar Vármegye Közgyűlésének elnöke. A lakosság örömmel és elismeréssel fogadta a város központjában megrendezett látványosságot.
6. 2023. június 13-15. között lezajlott a LED csere program átadó eseménye. Az átadó során csaknem 1.000 hajdúszoboszlói háztartás közel 12.000 új LED izzót kapott. A programban résztvevők külön köszönetüket fejezték ki a csomagokban elhelyezett virágmagokért.
7. 2023. június 14-én testvérvárosunk, Bad Dürrheim Német-Magyar Baráti Körének szervezésében 33 fős csoport érkezett Hajdúszoboszlóra. A delegációt Wilfried Wölfle leköszönt elnök vezette. A baráti kör sok új taggal érkezett, akik támogatják az együttműködés folytatását. A városházán fogadtuk a vendégeinket, ahol Hajdúszoboszló eddigi eredményeiről és fejlesztési célkitűzéseinkről tartottam előadást.
8. 2023. június 17-én megrendezésre került a Bizonyítványbuli. A rendezvény a városi diákönkormányzat által összegyűjtött diákigények- és elképzelések alapján valósulhatott meg. A szórakozási lehetőségek és a fiatalok számára kínált programok lényegesek ahhoz, hogy Hajdúszoboszló vonzó és élhető legyen a fiatalok számára. Köszöntőmben hangsúlyoztam, hogy a városvezetésnek fontos célkitűzése egy még élhetőbb város megteremtése. Azon dolgozunk, hogy több lehetőség kínálkozzon a tanulásra, munkavállalásra és a családalapításra.
9. 2023. június 19-én meglátogattuk Molnár Jánost és családját az Erdő dűlőn, akiknek múlt héten elektromos tűzben leégett családi házának egy részére. A 11 gyermek és a szülők a családok átmeneti otthonában kapott ideiglenes szállást és ellátást. A családfő kérésére önkormányzatunk a ház villanyszerelési munkálataihoz nyújt segítséget helyi vállalkozó bevonásával.
10. A Szik utcán folyó csapadékelvezetés rekonstrukciójának földmunkagéppel végzett kivitelezése 2023.06.19-ei kezdéssel elindult.
11. Június 20-án az irodámban fogadtam Lőrincz Ákost, az Észak-Magyarországi Regionális Vízművek vezérigazgatóját, akik 2023-ban közérdekű üzemeltetőként végzik Hajdúszoboszlón az ivóvízszolgáltatást és a szennyvíz elvezetést. Vezérigazgató úrral megkezdtük az egyeztetést a szolgáltatás folytatásának lehetőségeiről.
12. Beüzemelésre került az „Év polgármestere” elismeréshez a Porsche Hungária által juttatott elektromos töltő. A szolgáltató független elektromos töltőállomást mindenki a saját applikációjával tudja majd használni. Remélem ez a szolgáltatás is javítja a lakosság és a városunkba érkezők kiszolgálását.
13. Meghirdetésre került az Komposztáló Program pályázati felhívása. Az idei évben június 20. és július 3. között nyújthatnak be támogatási kérelmet a hajdúszoboszlói lakcímmel rendelkezők. A pályázat célja a hulladékkezelés elősegítése, a saját tevékenységből származó bio- és zöldhulladék (konyhai nyers növényi hulladék, levágott fű) komposztálása, valamint a kész komposzt saját (házi komposztálás) tulajdonban lévő ingatlanon történő felhasználása.
14. Július 01 és augusztus 31. közötti időszakban mindennap 18.00-24.00 óra között – a korábbi évek gyakorlatának megfelelően – lezárásra kerül a Mátyás király sétány az gépjárműforgalom elől a Városfejlesztési és Műszaki Bizottság 50/2023. (IV.18.) számú határozata alapján. A zárást egy időkapcsolóval ellátott automata poller biztosítja, melyhez piros és zöld jelzéssel rendelkező forgalomirányító lámpa is telepítésre került a biztonságos használat érdekében. A forgalmirend-változásra figyelmeztető előjelző tábla is telepítésre kerül.
15. A Lurkó óvoda korszerűsítése projekthez kapcsolódóan 2023.április elején megindítottuk a műszaki és közbeszerzési-jogi ellenőrzéseket, melyek egyidejűleg egymással párhuzamosan zajlottak. A Közreműködő Szervezet /Magyar Államkincstár/ és a Miniszterelnökség Közbeszerzési Felügyeletért Felelős Helyettes Államtitkárság Közbeszerzési Felügyeleti Főosztálya kiadta a közbeszerzési eljárás megindítására vonatkozó támogató tartalmú tanúsítványt. A közbeszerzés becsült értéke nettó 376.940.640,-Ft. A tanúsítványok birtokában a közbeszerzési eljárás megindítható.
16. Június 20-án megtörtént a munkák zárása a Mező utcán. Az szakasz felújítása 187 m hosszan, 6 m szélességben valósult meg. A korábbi állapothoz képest (A2 terhelési osztály) jelentősen magasabb terhelési osztályba (C terhelési osztály) került az. Az út vízelvezetése víznyelők és bekötő vezetékek kiépítésével került bekötésre a meglévő nyílt, földmedrű csapadékvíz elvezető rendszerbe. A Nyugati sornál lévő útcsatlakozásnál az út alatti áteresz és támfalak átépítése is szükségessé vált. Az átépítés során a csapadékvíz csatorna folyamatos nyomvonalának, valamint a csapadékvíz biztonságos elvezetésének biztosítása céljából 1 db beton tisztítóakna került beépítésre. A kivitelezés összes bekerülési költsége (kivitelezés, műszaki ellenőrzés, közbeszerzés, hatósági díjak) bruttó 46.778.000 Ft volt.
17. Június 24-én nagy sikerrel zajlott le a Múzeumok Éjszakája, melynek keretében bemutatásra került a Bocskai István életútját bemutató, a „Korona útja” című film. A tartalmas szórakozás mellett sor került a megemlékezésre is: felavatásra került a múzeum falán elhelyezett, Juhász Imre múzeumalapító emléktáblája.

**Határozati javaslat**

Hajdúszoboszló Város Önkormányzatának Képviselő-testülete a két ülés közötti eseményekről június hónapban adott tájékoztatót tudomásul veszi.

***Felelős:*** polgármester

***Határidő:*** azonnal

Hajdúszoboszló, 2023. június 27.

Czeglédi Gyula

polgármester